РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

 и контролу трошења јавних средстава

11 Број: 06-2/245-21

15. јун 2021. године

Београд

**ЗАПИСНИК**

**33. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА, ОДРЖАНЕ 15. ЈУНА 2021. ГОДИНЕ, У АРАНЂЕЛОВЦУ**

Седница је почела у 10,30 часова.

Седници је председавала др Александра Томић, председник Одбора.

Седници су присуствовали чланови Одбора: Верољуб Арсић, Никола Јоловић, Соња Влаховић, Горан Ковачевић, Бобан Бирманчевић, Братимир Васиљевић, Ана Чарапић, Золтан Пек и Милорад Мијатовић.

Седници присуствовали су заменици чланова Одбора: Андријана Пуповац, Јанко Лангура и Михаило Јокић.

Седници нису присуствовали чланови Одбора: Зоран Бојанић, Душан Бајатовић, Љиљана Кузмановић Вујаковић и Војислав Вујић, као ни заменици чланова.

Седници присуствује народни посланик Владан Глишић.

 Седници Одбора присуствују:

**Представници Општине Аранђеловац:**

Бојан Радовић, председник Општине

Марина Ивановић, начелник Одељења

Мирјана Никић, интерни ревизор

Милан Јаћимовић, директор ЈКП „Букуља“

Нина Јеличић, директор Здравственог центра Аранђеловац

Слободан Продановић, директор Специјалне болцице „Буковичка бања“

**Представници Државне ревизорске институције**:

Душко Пејовић, председник Институције

Љиљана Димитријевић, члан Савета

Стојанка Миловановић, врховни државни ревизор

Драган Голубовић, врховни државни ревизор

Мирјана Гачевић, овлашћени државни ревизор

Ива Василић Миљић, начелник Службе

**Представници Транспарентности Србија:**

Немања Ненадић

Милош Ђорђевић

На предлог председника, Одбор је једногласно (12 гласова за) утврдио предложени дневни:

**Д н е в н и   р е д :**

1. Представљање Извештаја о ревизији правилности пословања Општине Аранђеловац за 2017. годину у делу који се односи на преузимање обавеза изнад одобрених апропријација, спровођење поступака јавних набавки и расходе за запослене, и:

- Извештаја о ревизији правилности пословања Јавног комуналног предузећа Букуља, Аранђеловац за 2018. годину у делу који се односи на обрачун и исплату зарада, накнада зарада и осталих личних расхода, јавне набавке и потраживања;

- Извештаја о ревизији правилности пословања Специјалне болнице за рехабилитацију „Буковичка бања“ Аранђеловац, у делу који се односи на увећање плата запослених од 1. јануара до 31. децембра 2019. године и јавне набавке у периоду од 1. јануара 2018. године до 31. децембра 2019. године;

- Извештаја о ревизији финансијских извештаја Здравственог центра Аранђеловац за 2019. годину.

1. Разматрање Извештаја Пододбора за разматрање извештаја о обављеним ревизијама Државне ревизорске институције о разматрању секторских извештаја- Сектор број 2 и Сектор број 4 Државне ревизорске институције, са предлогом закључка;

3. Разматрање Извештаја о раду Државне ревизорске институције за 2020. годину.

Пре преласка на рад по утврђеном дневном реду Одбор је једногласно (са дванаест гласова ,,за,,) усвојио записнике са 30, 31. и 32. седнице Одбора.

Седницу Одбора отворила је др Александра Томић, председник Одбора.

Председник општине Арађеловац изразио је задовољство што се седница Одбора ван седишта одржава у њиховом граду; рекао је да се корективним мерама које је предложила ДРИ након извршене ревизије умногоме унапређује рад локалне самоуправе, као и то да је у њиховој општини формирана интерна ревизија, а поступак увођења финансијске унутрашње контроле приводи се крају

**1.тачка дневног реда**: Представљање Извештаја о ревизији правилности пословања Општине Аранђеловац за 2017. годину у делу који се односи на преузимање обавеза изнад одобрених апропријација, спровођење поступака јавних набавки и расходе за запослене; Извештаја о ревизији правилности пословања Јавног комуналног предузећа Букуља, Аранђеловац за 2018. годину у делу који се односи на обрачун и исплату зарада, накнада зарада и осталих личних расхода, јавне набавке и потраживања; Извештаја о ревизији правилности пословања Специјалне болнице за рехабилитацију „Буковичка бања“ Аранђеловац, у делу који се односи на увећање плата запослених од 1. јануара до 31. децембра 2019. године и јавне набавке у периоду од 1. јануара 2018. године до 31. децембра 2019. године; Извештаја о ревизији финансијских извештаја Здравственог центра Аранђеловац за 2019. годину.

Председник Институције представио је резултате извршених ревизија код наведених ревидираних субјеката и у сумарном закључку о утврђеним неправилностима издвојио је као највеће грешке, које се стално понављају: преузете обавезе изнад одобрених апропријација, јавне набавке спроведене мимо прописаног законског поступка, расходи за запослене, посебно плате, исплаћене без правног основа. Због тога је Државна ревизорска институција, по завршеној ревизији наведених ревидираних субјеката, утврдила одговарајуће препоруке за отклањање утврђених недостатака. Државна ревизорска институција констатовала је да су ревидирани субјекти још у самом поступку ревизије ДРИ предузимали мере за отклањање неправилности како се оне више не би поновиле, те да су готово све неправилности у остављеним законским роковима од 30 и 90 дана после завршене ревизије у потпуности отклоњене. Државна ревизорска институција одазивне извештаје оценила је као веродостојне, а послеревизиони извештаји ДРИ су задовољавајући.

У наставку, у дискусији су учествовали чланови и заменици чланова Одбора. Михаило Јокић је поставио питање одговорности одговорних лица за утврђене неправилности, те да ли постоји могућност да се више потрошена средства врати у буџет. Пејовић је одговорио да су против свих одговорних лица поднете прекршајне, односно пријаве за привредни преступ али да је само буџетска инспекција надлежна да наложи враћање средстава у буџет. Што се тиче надлежности ДРИ, законом је прописано да извештаје о ревизији ДРИ доставља ревидираном субјекту и Народној скупштини, као и да ДРИ сваки извештај о ревизији објављује на сајту ДРИ, те га тако ставља на увид и државним органима и најширој јавности. Такође је рекао да министар мора да одреди оквир за правна лица како ће да искористе сопствене приходе имајући у виду да се овај приход стиче коришћењем јавне имовине и да се тај трошак мора надокнадити (посебно је неуређена пракса у високошколским установама). Горан Ковачевић сматра да сопствена средства у фискалном систему не би требало да постоје јер погодују монополском положају тих институција на тржишту и чине парафискални приход; таква средства неретко уместо за унапређење наставе завршавају као лична средства запослених. Михаило Јокић је изразио резерву према ставу о одузимању права на сопствене приходе јер сматра да поједине установе, као што су на пример средње школе, реално могу да остварују сопствени приход Александра Томић је предложила да се управо о томе припреми ревизија сврсисходности, а Пејовић је поводом ове дискусије обавестио присутне да је ДРИ упутила о томе допис надлежним органима у Влади, те да ће исти допис бити прослеђен и Одбору јер ова тема захтева посебну расправу.

У наставку одржана је **4. седница Пододбора** за разматрање извештаја о обављеним ревизијама ДРИ. Седници Пододбора присуствују председник др Милорад Мијатовић и чланови односно заменици чланова Пододбора: Верољуб Арсић, Золтан Пек, Горан Ковачевић и Михаило Јокић.. На предлог председника, чланови Пододбора једногласно су (5 гласова за) утврдили следећи

**Дневни ред**

**Разматрање секторских извештаја Државне ревизорске институције- Извештаји Сектора број 2 за 2021. годину и Извештаји Сектора број 4 за 2021. годину**

Стојанка Миловановић, врховни државни ревизор, представила је извештаје о ревизији у надлежности Сектора 2 Државне ревизорске институције (средства буџета). Ревидирано је више од 130 субјеката; дато је 943 препорука за отклањање уочених неправилности у областима финансијског извештавања, правилности пословања, сврсисходности, одазивних извештаја и послеревизионих извештаја. Већина ревидираних субјеката поступила је по препорукама ДРИ , а остварене уштеде на основу налаза ДРИ износе више од једне милијарде динара. Субјекти ревизије били су: министарства, индиректни корисници буџетских средстава, АП, јединице локалне самоуправе и јавна предузећа чији је оснивач ЈЛС. Дато је 17 позитивних мишљења, 59 мишљења са резервом и 2 негативна мишљења. Констатовано је да половина ревидираних субјеката није на одговарајући начин успоставила интерну ревизију. Утврђено је такође да су погрешно исказани приходи и примања у износу од 8 милијарди динара, као и расходи у износу од 10, 8 милијарди динара. те неправилности у исказивању резултата пословања од 10,2 милиона динара. У области правилности пословања контролисане су јавне набавкеза 2018. и 2019. годину и расходи за запослене у 2019. години. У јединицама локалних самоуправа и њиховим јавним предузећима утврђене су бројне неправилности: више исплаћене плате и друге исплате без правног основа, у износу од 146,3милиона динара. Неправилности приликом спровођења јавних набавки утврђене су у износу од 1.633.8 милиона динара. Спроведене су четири ревизије сврсисходности: Управљање пластичним отпадом, Функционисање градског и приградског превоза путника, Ефикасност наплате изворних прихода у ЈЛС, Подстицаји мерама руралног развоја. Утврђено је да надлежни органи нису успоставили одговарајући законски и плански оквир за ефикасно управљање отпадом, као и да нису пратили резултате спроведених мера управљања. У другом извештају утврђено је да градским и приградским превозом путника није задовољна трћина грађана, а да готово милион становника нема организован превоз; потребна је стратегија, као и уређена мерила за обављање ове комуналне делатности и веће ангажовање локалних власти. У погледу ефикасности наплате изворних прихода ЈЛС, констатовано је да није ажурирана евиденција обвезника, те ни адекватна контрола, због чега је износ ненаплаћених изворних прихода у 107 ЈЛС, у периоду 2017-2019. година, 9,6 милијарди динара. У четвртој ревизији утврђено је да да надлежни органи путем актуелних подстицајних мера нису успели да обезбеде развојне циљеве руралног развоја.

У овом сектору, поднето је 113 пријава против 210 одговорних лица.

Драган Голубовић, врховни државни ревизор, представио је извештаје о ревизији у надлежности Сектора 4 ( ЈЛС, јавна предузећа и др.) Државне ревизорске институције. Израђено је укупно 87 ревизионих извештаја; дато је 360 препорука за отклањање уочених неправилности, а на основу предузетих мера ревидираних субјеката да таквих неправилности више не буде Државна ревизорска институција оценила је да су одазивни извештаји задовољавајући, те да нема тешких кршења правилности пословања. Поднета су 4 захтева за покретање прекршајног поступка против 8 одговорних лица, 6 пријава за привредне преступе против 52 одговорна лица и 5 информација надлежним државним органима.Спроведене су следеће ревизије сврсисходности: Пошумљавање у Републици Србији, Управљање безбедносним ризицима на прелазима преко пруге, Ефикасност система енергетског менаџмента у јавном сектору. У свим наведеним областима констатована су бројна одступања од утврђених нормативних правила и стратегија развоја, непостојање акционих планова, као ни ефикасан надзород од стране надлежних државних органа и јавних предузећа. Највеће неправилности у ревизијама правилности пословања утврђене су у обласи јавних набавки јер није спроведен поступак који је прописан законом.

У расправи поводом презентованих секторских извештаја учествовали су чланови и заменици чланова Одбора. Горан Ковачевић је рекао да је потребна едукација лица која се на државном и локалном нивоу баве јавним набакама с обзиром да се неправилности ни после доношења новог закона нису смањиле; исто важи и за друге области, као што је наплата изворних општинских прихода, као и подстицаји руралном развоју где заостајемо за новим мерама које примењује Европска унија. Залаже се за то да надлежни државни органи пропишу мерила за велике, средње и мале ЈЛС и утврде лимите приходне и расходне стране приликом планирања буџета, по угледу на постојеће директиве ЕУ. Михаило Јокић сматра да се злоупотребе закона у домену јавних набавки морају оштро кажњавати, те да је потребна ванредна контрола и одлучнији рад тужилаштава. У области наплате изворних прихода општина, морају се дефинисати мерила која ће успоставити корелацију између степена реализације изворних прихода и висине добијених трансферних средстава. Верољуб Арсић је подржао потребу едукацију у области јавних набавки, али је такође рекао да се морају изрицати казнене мере за злоупотребе, поготово када се зна да је од 2012. године прописано кривично дело: злоупотребе у поступку јавних набавки. Нагласио је и то да су изворни приходи општина јавни приходи и да се могу користити само у складу са законом, за развојне потребе, инфраструктуру, комуналне услуге, а не у промотерске сврхе што је чест случај. Александра Томић је рекла да је Министарство финансија дало налог да 60 општина смањи своје буџете јер су нереални, те да се трансфери ЈЛС већ сада умањују ако је реализација изворних прихода испод 10 одсто.

Пододбор је једногласно 5 гласова за) усвојио извештаје, с тим да закључке утврди на једној од наредних седница:

Извештаји Сектора број 2:

**И З В Е Ш Т А Ј**

Пододбора за разматрање извештаја о обављеним ревизијама Државне ревизорске институције предлаже Одбору за буџет, јавне финансије и контролу трошења јавних средстава да прихвати секторске извештаје Државне ревизорске институције у 2020. години – Сектор броj 2, са препорукама Државне ревизорске институције.

Саставни део овог извештаја је Преглед са називима секторских извештаја Државне ревизорске институције у 2020. години – Сектор број 2.

Извештаји Сектора број 4

**И З В Е Ш Т А Ј**

Пододбора за разматрање извештаја о обављеним ревизијама Државне ревизорске институције предлаже Одбору за буџет, јавне финансије и контролу трошења јавних средстава да прихвати секторске извештаје Државне ревизорске институције у 2020. години – Сектор броj 4, са препорукама Државне ревизорске институције.

Саставни део овог извештаја је Преглед са називима секторских извештаја Државне ревизорске институције у 2020. години – Сектор бро ј4.

**2.тачка дневног реда:** **Разматрање Извештаја Пододбора за разматрање извештаја о обављеним ревизијама Државне ревизорске институције о разматрању секторских извештаја за 2020. годину- Сектор број 2  и Сектор број 4  Државне ревизорске институције, са предлогом закључка**

Након размотрених ревизорских извештаја, Одбор је,  на предлог Пододбора,  прихватио наведене секторске извештаје, као и то да се предлози закључака поводом  разматрања тих извештаја утврде на некој од наредних седница Одбора. Одбор је једногласно (13 гласова за) усвојио извештаје, и то:

**И З В Е Ш Т А Ј**

Одбор за финансије, републички буџет и контролу трошења јавних средстава, на предлог Пододбора, размотрио је и прихватио секторске извештаје Државне ревизорске институције у 2020. години – Сектор броj 2, са препорукама Државне ревизорске институције.

Саставни део овог извештаја је Преглед са називима секторских извештаја Државне ревизорске институције у 2020. години – Сектор број 2.

као и

**И З В Е Ш Т А Ј**

Одбор за финансије, републички буџет и контролу трошења јавних средстава, на предлог Пододбора, размотрио је и прихватио секторске извештаје Државне ревизорске институције извршене у 2020. години – Сектор број 4, са препорукама Државне ревизорске институције.

Саставни део овог извештаја је Преглед са називима секторских извештаја Државне ревизорске институције у 2020. години – Сектор број 4.

1. **тачка дневног реда: Разматрање Извештаја о раду Државне ревизорске институције за 2020. годину**

Председник Институције представио је Извештај о раду ДРИ за 2020. годину. Као илустративне податке о раду ДРИ навео је да је у претходној години израђено 489 ревизорских извештаја и да је извештајима о ревизији обухваћено 270 субјеката, међу којима су министарства, индиректни буџетски корисници, ЈЛС, АП, градске општине, јавна предузећа, агенције и установе, политичке партије и други. Дато је 39 позитивних мишљења, 107 мишљења са резервом и 4 негативна мишљења. Подаци указују да је у односу на претходне године повећан број позитивних мишљења, односно мишљења са резервом. Такође је оцењено да су предузете мере на основу препорука ДРИ за отклањање уочених недостатака на виском нивоу. Највеће неправилности забележене су у области увођења интерне ревизије и ФУК јер 53% субјеката није на одговарајући начин успоставило интерну ревизију. Значајне неправилности утврђене су у оквиру припрема и доношења финансијских планова; погрешно исказани приходи и примања, расходи и издаци, расходи за плате и друге накнаде за запослене, јавне набавке, преузимање обавеза изнад одобрених апропријација, финансијског извештавања и друго. Највеће неправилности у домену јавних набавки су у три јавна предузећа: Путеви Србије, ЕПС и Железнице Србије.Спроведено је 13 ревизија сврсисходности поводом којих је донетро 39 закључака и 264 препоруке за отклањање несврсисходности. Укупно је донето 2.155 препорука, скренута је пажња на прописе који нису донети или нису усклађени; утврђене су препоруке за доношење, односно измене прописа; поднето је 135 пријава против 282 одговорна лица. На основу мера које су предузели ревидирани субјекти на основу препорука ДРИ остварене су уштеде: у 2019. години 180 милиона динара, а у 2020. години. 625 милиона динара.

Изнео је податак да је јавни дуг у 2018. години износио 54,5 одсто БДП, у 2019. години. 52,93 одсто БДП и у 2020. години 58,2 БДП.

У дискусији су учествовали чланови и заменици чланова Одбора. Верољуб Арсић је поставио питање сврсисходности мишљења екстерне ревизије коју сваки финансијски извештај и завршни рачун мора да има; сматра да су мишљења екстерних ревизора наручена и плаћена, а доказ је велики број неправилности које екстерна ревизија није констатовала. Душко Пејовић сматра да је највећи проблем нетачно извештавање у самом поступку припреме финансијских извештаја, евидентирања и књижења. Братимир Васиљевић је такође констатовао да извештаје састављају лица која имају лиценцу и дугогодишње искуство, а праве евидентне грешке у контирању.

Поводом годишњег извештаја о раду ДРИ за 2020. годину, Одбор је једногласно (11 гласова за) утврдио извештај којим је предложио Народној скупштини да прихвати наведени извештај с предлогом закључка који гласи:

**ЗАКЉУЧАК**

поводом разматрања Извештаја о раду

Државне ревизорске институције за 2020. годину

1. Народна скупштина оцењује да је Државна ревизорска институција у свом Извештају о раду за 2020. годину целовито представила активности Државне ревизорске институције у извршавању уставних и законских надлежности које има у ревизији јавних средстава у Републици Србији.

2. Полазећи од препорука Државне ревизорске институције садржаних у Извештају о раду Државне ревизорске институције за 2020. годину, Народна скупштина препоручује Влади да предузме мере из своје надлежности којима ће се обезбедити спровођење препорука Државне ревизорске институције, пре свега тако што ће предложити Народној скупштини доношење одговарајућих закона, као и изменама и допунама подзаконских прописа које доноси Влада и прописа из надлежности министарстава на које је у Извештају посебно указано.

 3. Полазећи од налаза Државне ревизорске институције да код великог броја ревидираних корисника јавних средстава није успостављен систем интерне контроле који својим функционисањем обезбеђује пословање у складу са прописима, интерним актима и уговорима, као и постизање других циљева у складу са прописима, Народна скупштина констатује да је неопходно да Влада, у складу са одговорношћу за извршавање закона, обезбеди доследно спровођење Закона о буџетском систему у делу који се односи на обавезу успостављања адекватног система финансијског управљања и контроле и увођења интерне ревизије код корисника јавних средстава.

4. Овај закључак објавити у „Службеном гласнику Републике Србије“.

Седница је завршена у 14,10 часова.

Седница је тонски снимана.

СЕКРЕТАР ПРЕДСЕДНИК

Тијана Игњатовић др Александра Томић